JAMSTVENA IZJAVA 7. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Zajedničkog poduzeća ARTEMIS, koja se sastoji od financijskih izvještaja (6) i izvješća o izvršenju proračuna (7) za financijsku godinu koja je završila 31. prosinca 2013. godine; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 8. U skladu s člancima 33. i 43. Uredbe Komisije (EZ, Euratom) br. 2343/2002 (8) uprava je odgovorna za pripremu i pošteno prikazivanje godišnje računovodstvene dokumentacije Zajedničkog poduzeća te za zakonitost i pravilnost povezanih transakcija. (a) Odgovornosti uprave u vezi s godišnjom računovodstvenom dokumentacijom Zajedničkog poduzeća uključuju izradu, provedbu i održavanje sustava unutarnje kontrole koji je važan za pripremu i pošteno prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške; odabir i primjenu prikladnih računovodstvenih politika na temelju računovodstvenih pravila koja je usvojio Komisijin računovodstveni službenik (9); te razumne računovodstvene procjene u danim okolnostima. Direktor odobrava godišnju računovodstvenu dokumentaciju Zajedničkog poduzeća nakon što ju je računovodstveni službenik Zajedničkog poduzeća pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona predstavlja istinit i pošten prikaz financijskog stanja Zajedničkog poduzeća u svim značajnim aspektima. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobroga financijskog upravljanja uključuju izradu, provedbu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 9. Sud je odgovoran da na temelju svojih revizija Europskom parlamentu i Vijeću (10) osigura jamstvenu izjavu o pouzdanosti godišnje računovodstvene dokumentacije te o zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima, Sud je dužan isplanirati i provesti reviziju tako da osigura razumno jamstvo o tome ima li u godišnjoj računovodstvenoj dokumentaciji Zajedničkog poduzeća značajnog pogrešnog prikazivanja i jesu li povezane transakcije zakonite i pravilne. 10. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te o zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i od značajne neusklađenosti povezanih transakcija s uvjetima iz pravnog okvira Europske unije do koje je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i pošteno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi osigurali zakonitost i pravilnost povezanih transakcija te zatim izrađuje odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, osnovanosti računovodstvenih procjena te sveukupnog prikaza računovodstvene dokumentacije. 11. Sud tako prikupljene revizijske dokaze smatra dostatnima i prikladnima da budu temelj jamstvene izjave. Mišljenje o pouzdanosti računovodstvene dokumentacije 12. Prema mišljenju Suda godišnja računovodstvena dokumentacija Zajedničkog poduzeća u svim značajnim aspektima pošteno prikazuje financijsko stanje Zajedničkog poduzeća na dan 31. prosinca 2013. te rezultate poslovanja i novčane tokove za tu dovršenu godinu, u skladu s odredbama njegovih financijskih pravila i računovodstvenim pravilima koja je usvojio Komisijin računovodstveni službenik. Osnova za uvjetno mišljenje o zakonitosti i pravilnosti transakcija povezanih s računovodstvenom dokumentacijom 13. Strategija Zajedničkog poduzeća za ex post revizije (11), usvojena odlukom upravnog odbora od 25. studenoga 2010. te izmijenjena 20. veljače 2013., predstavlja ključan instrument (12) za procjenu zakonitosti i pravilnosti povezanih transakcija. Plaćanja izvršena tijekom 2013. godine povezana s potvrdama o prihvaćanju troškova koje su izdala nacionalna tijela država članica za financiranje iznosila su 11,7 milijuna eura ili 57 % ukupnih operativnih plaćanja. 14. Iako je revizija zahtjeva za povratom projektnih troškova delegirana nacionalnim tijelima za financiranje, u administrativnim sporazumima potpisanim s nacionalnim tijelima za financiranje nisu uključeni praktični mehanizmi za ex post revizije. 15. Zajedničko poduzeće zaprimilo je revizijska izvješća nacionalnih tijela za financiranje kojima je obuhvaćeno otprilike 46 % troškova povezanih s dovršenim projektima. No, Zajedničko poduzeće nije procijenilo kvalitetu tih revizija. Nadalje, do kraja ožujka 2014. godine Zajedničko poduzeće nije zaprimilo informacije o revizijskim strategijama od sedam od ukupno 23 nacionalna tijela za financiranje. Stoga nije bilo u mogućnosti procijeniti pružaju li se ex post revizijama dovoljna jamstva o zakonitosti i pravilnosti povezanih transakcija (13). 16. Dostupne informacije o provedbi strategije Zajedničkog poduzeća za ex post revizije nisu bile dostatne da Sud zaključi je li ta ključna kontrola djelotvorna. Uvjetno mišljenje o zakonitosti i pravilnosti transakcija povezanih s računovodstvenom dokumentacijom 17. Prema mišljenju Suda, izuzev mogućih učinaka pitanja pojašnjenih u osnovi za uvjetno mišljenje u odlomcima 13. do 16., transakcije povezane s računovodstvenom dokumentacijom za godinu koja je završila zaključno s 31. prosincem 2013. zakonite su i pravilne u svim značajnim aspektima.